老菊次時所性韻
作者：何基
朝代：宋

paragraphs: 獨步東籬餐落菊，一幅烏紗漉浮玉。
悠然謝客欲醉眠，懶拾枯枝炮脫粟。
靖節先生骨已寒，回生何必須神丹。
紫陽一字冠青史，名節恃此安如山。
義熙一去知幾變，金鈿翠葆猶年年。
我生因循顛已華，甚矣今年脫左車。
嘲紅弄綠少時態，歲晚相對惟寒花。
雨荒深院黄金盡，誰謂顔色埋塵沙。
高風雅致隨遇見，簾外玉立橫枝斜。